Document ID: 32007R0671

RÅDETS FORORDNING (EF) Nr. 671/2007
af 11. juni 2007
om ændring af forordning (EF) nr. 1868/94 om en kvoteordning for produktionen af kartoffelstivelse
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 37,
under henvisning til forslag fra Kommissionen,
under henvisning til udtalelse fra Europa-Parlamentet (1), og
ud fra følgende betragtninger:
(1)
I bilaget til forordning (EF) nr. 1868/94 (2) er der fastsat kvoter for kartoffelstivelse, som producentmedlemsstaterne skal overholde i produktionsårene 2005/06 og 2006/07.
(2)
Ifølge artikel 3, stk. 2, i forordning (EF) nr. 1868/94 foretages kvotetildelingen i Fællesskabet på grundlag af Kommissionens beretning til Rådet. I henhold til den beretning, der er forelagt Rådet, bør den nylige reform af den fælles markedsordning for sukker tages i betragtning ved analysen af udviklingen på stivelsesmarkedet. Sukkerreformen træder imidlertid gradvist i kraft i løbet af en overgangsperiode. Indtil de første virkninger af denne reform har vist sig for kartoffelstivelsessektoren, bør kvoterne for produktionsåret 2006/07 videreføres i endnu to år.
(3)
Producentmedlemsstaterne bør for en periode på to år fordele deres kvoter mellem alle stivelsesvirksomheder på grundlag af kvoterne for produktionsåret 2006/07.
(4)
De mængder, som stivelsesvirksomhederne har anvendt ud over de disponible delkvoter i produktionsåret 2006/07, bør fratrækkes kvoten for produktionsåret 2007/08, jf. artikel 6, stk. 2, i forordning (EF) nr. 1868/94.
(5)
Forordning (EF) nr. 1868/94 bør ændres i overensstemmelse hermed -
UDSTEDT FØLGENDE FORORDNING:
Artikel 1
I forordning (EF) nr. 1868/94 foretages følgende ændringer:
1)
Artikel 2 og 3 affattes således:
»Artikel 2
1. Producentmedlemsstaterne tildeles de i bilaget angivne kvoter for produktion af kartoffelstivelse for produktionsårene 2007/08 og 2008/09.
2. De i bilaget nævnte producentmedlemsstater fordeler de kvoter, de har fået tildelt, mellem de virksomheder, der fremstiller kartoffelstivelse, til udnyttelse i produktionsårene 2007/08 og 2008/09 på grundlag af de delkvoter, som hver virksomhed havde til rådighed i 2006/07, jf. dog andet afsnit.
De delkvoter, som hver stivelsesvirksomhed har til rådighed i produktionsåret 2007/08, ændres for at tage hensyn til enhver mængde, der anvendes ud over kvoten i produktionsåret 2006/07, jf. artikel 6, stk. 2.
Artikel 3
Inden den 1. januar 2009 forelægger Kommissionen Rådet en beretning om kvoteordningens virkemåde i Fællesskabet, om fornødent ledsaget af relevante forslag. Denne beretning skal tage højde for udviklingen på markedet for kartoffelstivelse og kornstivelse.«
2)
Bilaget erstattes af bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. juli 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 11. juni 2007.

Labels: 17
6